Kuntoilusovellukset keräävät käyttäjistään paljon yksityiskohtaista tietoa.

Belgialaiset Nato-sotilaat eivät saa enää käyttää älypuhelimia komennuksillaan Venäjän rajojen tuntumassa. MIKA HORELLI

Belgian puolustusministeriö on kieltänyt henkilökohtaisten älypuhelinten käytön Baltian maissa palvelevilta Nato-sotilailtaan. Kiellon taustalla on pyrkimys ehkäistä Venäjän vakoilua.

Kreml seuraa tiiviisti Nato-sotilaiden liikkeitä Virossa, Liettuassa ja Latviassa, ja yhdeksi parhaista keinoista joukkojen sijaintien seuraamiseen ovat osoittautuneet sotilaiden käyttämät älypuhelinsovellukset, joissa on havaittu pahoja tietoturva-aukkoja.

Älypuhelimet onkin kiellettävä, koska sotilaat vuotavat tietämättään niiden kautta salaista sijaintitietoa.

Varsinkin sotilaiden suosiossa olevat amerikkalaisen Stravan sekä suomalaisen Polarin kuntoilusovellukset ovat viime vuosina nousseet julkisuuteen tietoturvariskinsä takia. Sovellusten käyttäjätietoja on käytetty sotilastiedustelun tarpeisiin.

Hollantilaisen VRT-uutissivuston mukaan Belgian asevoimat ovat yrittäneet useita vuosia löytää keinoja, joilla älypuhelinten tietovuodot voitaisiin estää. Tarpeeksi luotettava keinoa ei ole toistaiseksi löytynyt, sillä puhelimen sovellukset välittävät edelleen liian usein sotilaallisesti salassa pidettävää tietoa kenelle tahansa kiinnostuneelle.

Vakoilu on mahdollista käyttäjän aktiivisuutta mittaavien sovellusten avulla. MOSTPHOTOS

Yllättävän helppoa

Aktiivisuussovellusten välittämien tietojen kerääminen sotilaallisiin tarkoituksiin on äärimmäisen helppoa, koska osa ohjelmien käyttäjistä julkaisee joko tieten tai tietämättään sosiaaliseen mediaan muun muassa tiedot siitä, missä he käyvät lenkillä tai pyöräilemässä.

Samalla esimerkiksi Venäjän on helppo tarkistaa, missä Baltiaan sijoitetut belgialaiset Nato-sotilaat kulloinkin ovat.

Vaikka suurin osa aktiivisuusohjelmien sotilaskäyttäjistä määrittelee liikkumisensa sovellusten asetuksissa yksityiseksi, on myös heitä, jotka eivät näin tee. Muuan muassa Venäjän hybridisotaa seuraavan tutkivista toimittajista koostuva Bellingcat-ryhmä löysi yksin Polarin ohjelmistojen käyttäjistä 6460 henkilöä, joiden liikkumiset oli jaettu avoimesti sosiaaliseen mediaan, vaikka he palvelivat tai työskentelivät yli 200 sotilaallisesti herkässä kohteessa eri puolilla maailmaa.

Venäjä käyttää vakoiluun entistä modernimpia keinoja. EPA/AOP

Polar myynnistä

Polar veti viime kesänä väliaikaisesti markkinoilta Explore-nimisen aktiivisuussovelluksen, sillä Bellingcat julkaisi ohjelmiston paljastavan Venäjälle muun muassa joukko-osastojen sijoitukset sekä eri maiden turvallisuuspalveluihin kuuluvien henkilöiden liikkumiset ja aktiivisuuden Nato-maiden eri asevarastojen läheisyydessä.

Bellingcatin mukaan suomalaisen Polarin erityinen pulma oli se, että se kerää käyttäjiensä liikkeistä paljon enemmän vakoiluun käyttökelpoista dataa kuin esimerkiksi kilpailevat aktiivisuuden seuraamiseen suunnitellut älypuhelinohjelmistot Strava ja Garmin.

Belgialaisen eversti Carl Gillisin mukaan muun muassa Hollanti ja Britannia ovat jo aikaisemmin kieltäneet Nato-sotilailtaan omat älypuhelimet Venäjän rajojen tuntumassa. Koska sotilaille on tärkeää pitää yhteyttä kotiin, Britannia on jakanut omille joukoilleen rajoitetuilla toiminnoilla varustettuja palvelupuhelimia ja tablettitietokoneita.

Eversti Gillisin mukaan Belgialla ei ole varaa tällaiseen ylellisyyteen, mutta maa pyrkii pitämään huolta siitä, että sen joukoilla on riittävät mahdollisuudet pitää yhteyttä kotiin muilla keinoin myös Baltian-komennuksiltaan.